Kegyelem nektek és békesség Istentől a mi Atyánktól és az Úr Jézus Krisztustól!

Mt 6, 24-34  
*24Senki sem szolgálhat két úrnak, mert vagy az egyiket fogja gyűlölni, a másikat pedig szeretni, vagy az egyikhez ragaszkodik majd, a másikat pedig megveti. Nem szolgálhattok Istennek és a mammonnak.  
 25Ezért mondom nektek: ne aggódjatok életetekért, hogy mit egyetek, vagy mit igyatok, se testetekért, hogy mibe öltözködjetek. Nem több-e az élet a tápláléknál, és a test a ruházatnál? 26Nézzétek meg az égi madarakat: nem vetnek, nem is aratnak, csűrbe sem gyűjtenek, és a ti mennyei Atyátok táplálja őket. Nem vagytok-e ti értékesebbek azoknál?   
27Aggódásával pedig ki tudná közületek meghosszabbítani életét csak egy perccel is? 28Mit aggódtok a ruházatért is? Figyeljétek meg a mező liliomait, hogyan növekednek: nem fáradoznak, és nem fonnak, 29de mondom nektek, hogy Salamon teljes dicsőségében sem öltözködött úgy, mint ezek közül akár csak egy is. 30Ha pedig a mező füvét, amely ma van, és holnap a kemencébe vetik, így öltözteti Isten, nem sokkal inkább titeket, kicsinyhitűek?  
31Ne aggódjatok tehát, és ne kérdezgessétek: Mit együnk? – vagy: Mit igyunk? – vagy: Mit öltsünk magunkra? 32Ilyesmikért a pogányok törik magukat; a ti mennyei Atyátok pedig tudja, hogy szükségetek van minderre. 33Keressétek először Isten országát és az ő igazságát, és mindezek ráadásként megadatnak majd nektek. 34Ne aggódjatok tehát a holnapért, mert a holnap majd aggódik magáért: elég minden napnak a maga baja.*

Krisztus megtartott Gyülekezete!

Tanévnyitó és munkaév kezdő istentiszteleten lehetünk ma együtt és úgy tűnik, hogy a mai - mondhatom így talán – jól ismert ige is úgy akar indítani, ahogyan az iskolai évben az első órákon is szokás: az alapok ismétlésével.  
Talán többen vannak úgy, mikor egy ismertebb igeszakaszt hallanak, hogy szinte legyintenek: Én ezt már ismerem! És ez persze valahol jó is, hogy vannak olyan igehelyek, amelyek már ismerősként köszönnek vissza, már szinte visszhangoznak a szívünkben, de ugyanakkor sose higgyük azt, hogy egy-egy igeszakasz bármikor is feleslegessé, vagy elcsépelté válhat a számunkra!

A lecke, a tartalom, valóban nem bonyolult: ne félj, ne aggodalmaskodj, hanem bízz abban az Úrban, aki nem csak, hogy életed során mindeddig megtartott, hanem már születésed előtt is úgy szeretett téged, hogy egyszülött Fiát adta érted.

Egyszerű, ismert, köztudott, mint az egyszer egy, aztán mégis valahogy azon kapjuk magunkat napról napra, sőt van, hogy percről percre is, hogy úgy tudunk aggodalmaskodni, hogy már azt se tudjuk, hogy igazándiból mitől is félünk éppen.   
El tudunk bizony teljesen süllyedni az aggodalmaink mocsarában, ebben a lelki lápmezőben és itt is igaz, hogy minél inkább kapálódzunk, minél inkább kétségbeesésből döntünk és cselekszünk, annál gyorsabban és mélyebbre süllyedünk.   
Hiába tudjuk, hiába tanultuk, tapasztaltuk már meg számtalanszor az életünk folyamán, hogy nem az állandó készültség, nem a folyamatos feszültségben élt élet visz előrébb, hogy nem a félelem a mi urunk, akkor is újra és újra a megrettenésnek, az aggodalmainknak kezdünk áldozatot bemutatni. És mikor félelemből hozod meg a döntéseidet, mikor a cselekedeteidet az aggodalmaskodásaidnak veted alá, mikor a gondolkodásodat, a hitedet a világ rád telepedő feszültsége és rettegései határozzák meg, akkor egyenes utad van, - nem a te mennyei Atyádhoz -, hanem a Mammonhoz. A bűnhöz, hiszen akkor nagyon könnyen elhiszed, hogy abban a félelmetes helyzetben helye lehet a részedről is a hamisságnak, a hazugságnak, a lopásnak, a hűtlenségnek, vagy akár a gyűlölködésnek. Ahogyan Jézus mondja alapigénkben, a Hegyi Beszéd részletében: „*Senki sem szolgálhat két úrnak”*. Vagy az Isten szeretete, az Ő békessége, az Ő kegyelme szerint élsz, vagy épp ennek ellenkezője szerint.   
Mert a világtól, ami hajszol, ami azt mondja, hogy mindig többet és többet kell elérned, hogy addig nem lehetsz jó, elfogadott, szeretett, addig nem lesz nyugalmad, amíg nem te vagy a top, a csúcs, ettől a gondolkodástól, a Mammontól, mit gondolsz, hogy majd mikor és hogyan lesz pontosan békességed? Mikor lesz elég? Mikor lesz örömteli megállás? Mikor érsz be a célba, amiért olyan őrült módon kellene futnod? Mikor lesz vége az aggodalmaskodásnak, ha nem tudod valóban rábízni magadat: minden élethelyzetedet, a családodat, a világot, a jövőt a Megváltó Úrra?

Egy amerikai színész, Robert Downey Jr. mondta, hogy *„Az aggódás olyan, mintha imádkoznál egy olyan dologért, amit nem akarsz, hogy megtörténjen.”*. És valóban, érdekes belegondolni, hogy mennyi szót, mennyi gyötrődést szánunk rá a félelmeinkre és ezzel szemben mennyit arra, hogy dicsőítsük a mindenható, egy, igaz, hűséges Istent, aki a legnagyobb, az igazi kincsre, az örök életre mindannyiunkat meg akar és meg tud őrizni. Gondold át ma, itt az új tanév, munkaév kezdetén, hogy mit szeretnél, hogy mi határozzon meg téged, ezt az évedet: az aggodalmak és a feszültség, vagy a békesség és a hálaadás?   
Jézus azt mondja, azt tanítja - sőt mondhatom talán így -, hogy arra kér bennünket, hogy álljunk már meg egy kicsit és vegyük végre észre és aztán végre sokkal komolyabban, hogy nincs szükség a folytonos aggodalmaskodásunkra. Nem kell! Egy arasznyival se leszünk tőle előrébb.  
Persze ez nem azt jelenti, hogy ne figyelj az intő jelekre, hogy ne vedd észre a bajt! Egy barátom mondogatta mindig azt, mikor kigyulladt az autóban a benzin kifogyására figyelmeztető lámpa, hogy akkor még nem kell aggódni, még bőven el lehet vele menni ennyit, meg annyit. Aztán egyszer kicsit túl messzire akart menni, de immár teljesen üres tankkal és végül úgy már nem ment sehova.   
Figyelni kell a jelekre és időben lépni, megoldani azt, ami valóban a mi feladatunk, a mi felelősségünk, akkor is, ha torony magasnak tűnik, de nem félelmek közepedte, hanem az Úrban bízva és az Úrra bízva. Higgyétek el, hogy Ő nem fog rátok bízni olyat, amihez ne adna elég erőt, vagy amihez ne adna társakat, akik tudnak segíteni, akikkel meg lehet osztani a terheket. Az Úr ott akar állni melletted. Ahogyan Krisztus a Hegyi Beszédben az őt hallgatóknak, úgy az ige ma is nap, mint nap rá akar mutatni neked is, hogy az égi madarak, a mező füve, vagy a világ legjelentéktelenebbnek tűnő élőlénye és bizony te magad is az Isten kegyelméből élsz. És ez a kegyelem, ez Krisztusért soha el nem múló. Legyen akármilyen nehézséged, akár ma, akár a jövőben, az Úr megtartó, örök életre vezető szeretete soha el nem múló akart feléd. Nem függ attól, hogy te vagy-e a top, a csúcs, vagy épp a legkisebbnek, a legutolsónak érzed magad. Nem függ attól, hogy hány éve tértél meg, vagy csak holnap fogod tudni rábízni magad teljesen Krisztusra. Ahogyan Pál írja a Szeretethimnuszban: *„A szeretet soha el nem múlik.”* – az Isten szeretete soha el nem múlik irántad se. Ebbe kapaszkodj bele! Ez az öröm, ez a békesség legyen ott, szó szerint ragyogja be minden napodat!  
Ez pedig nem csak valami szónoklat, bíztató évindító, évnyitó beszéd, ez igenis a megélt valóságod lehet! Ez nem csak arról szól, hogy pozitív gondolkodás kell, mert a negatív hozzáállás úgysem vezet sehova. Böjte Csaba mondta, hogy: *„Az elképzelt jó mindig szürkének, unalmasnak, egyhangúnak tűnik, de az elképzelt rossz izgalmas, érdekes. Ám a megélt rossz valójában kiéget, tönkretesz, lehúz, bemocskol; a megélt jó ellenben felemel, kivirágoztatja szívedet, gazdagabbá tesz.”*. Ez az, amit fel kellene fedezzünk és komolyabban kellene tudjuk venni, hogy áldásokkal lehet tele az életed, nem csak elméletileg, hanem valóban, ha meg mered élni, ha el mered fogadni azt a szeretetet, azt a gondviselést, amivel az te mennyei Atyád meg akar ajándékozni téged.

Biztonságban, békességben felnőni és fejlődni, nem falak és fegyverek mögött lehet, amiket a félelmeinkből és aggodalmainkból építettünk, hanem a szeretetben, az Isten közvetlen közelségében. Ott van a békességed, ott van nyugalmad, ott van örömöd, amit keresel.

Jézus az igénkben azt mondja: „*33Keressétek először Isten országát és az ő igazságát, és mindezek ráadásként megadatnak majd nektek.”*. Ha az Istennel való élő kapcsolatot, ezt a szerető mennyei Atya és az Ő gyermeke közötti kapcsolatot meg tudod találni a hiteddel, akkor minden más, amiért küzdenél, amiért aggódnál, a helyére fog kerül és fel tudod már ismerni, hogy amire szükséged van, azt a te Atyád meg tudja és meg is fogja adni neked.   
A híressé vált szállóige azt mondja: „Az igazság odaát van.”. Nos ez ránk csak addig igaz, amíg nem érted, nem éled meg, hogy mit jelent a Krisztusban kapott kegyelem. Ha értem, ha élem, ha elsőként az Isten országát keresem, akkor az igazság, az Ő szeretetének az igazsága, a megtartó kegyelem már ideát van, a szívedben van és az fog meghatározni, az fog magtartani téged is, az életed minden napján, minden feladatodban, minden kihívásban.

Így induljunk el ebbe a tanévbe, ebbe a munkaévbe, hogy teljes nyugalommal és őszinte hittel valljuk, hogy az Isten békessége, amely minden értelmet meghalad meg fogja őrizni a mi szívenket és gondolatainkat az Úr Jézus Krisztusban. Ámen